የኢህአዴግ ምክር ቤት የተለያዩ ውሳኔዎችን በማስተላለፍ መደበኛ ስብሰባውን አጠናቀቀ
የኢህአዴግ ምክር ቤት የ2008 የቀሪ ጊዜያት የትኩረት አቅጣጫዎችንና ውሳኔዎችን በማስተላለፍ መደበኛ ስብሰባውን አጠናቀቀ።ምክር ቤቱ የ2008 የድርጅትና የመንግስት ስራዎች እቅድ ያለፉት ወራት አፈጻጸም በመገምገም የቀሪ ጊዜያት አቅጣጫዎችንና ውሳኔዎችን በማስተላለፍ ለሁለት ቀናት ያካሄደውን መደበኛ ስብሰባ ማምሻውን አጠናቋል።ህዝቡ የሉአላዊ ሥልጣን ባለቤትነቱን የሚያረጋግጥባቸው የህዝብ ምክር ቤቶች ህግ ከማውጣት፣ አስፈፃሚውን አካል ከመከታተልና ከመቆጣጠር አንፃር አበረታች እንቅስቃሴ በማድረግ ላይ እንደሚገኙ በመገምገም በቀጣይ አቅማቸውን ለማጎልበት የሚያስችል አቅጣጫ ተቀምጧል፡፡የሚዲያ ተቋማት በወሳኝ አገራዊ ጉዳዮች የጋራ መግባባት በመፍጠር ለዴሞክራሲያዊ ስርዓት ግንባታው ሚናቸውን በብቃት ይወጡ ዘንድ የአቅም ግንባታ ሥራ ትኩረት ሰጥቶ መሥራት እንደሚገባም ምክር ቤቱ አፅንኦት ሰጥቶታል።በህጋዊና በሰላማዊ መንገድ የሚንቀሳቀሱ ተቃዋሚ የፖለቲካ ፓርቲዎች በጋራ ምክር ቤት እያደረጉት ያለውን ተሳትፎ ለማጠናከር የሚያስችሉ ሥራዎች ተጠናክረው እንደሚቀጥሉም ተመልክቷል፡፡ምክር ቤቱ በ2008 በጀት አመት የ11 በመቶ የኢኮኖሚ እድገት ለማስመዝገብ ከተቀመጠው ግብ አኳያ የእቅድ አፈጻጸሙን በአትኩሮት በመገምገም የቀሪ ጊዜያት አቅጣጫዎችን አስቀምጧል፡፡ከባለፈው ዓመት ጀምሮ በአንዳንድ የአገራችን አካባቢዎች የተከሰተው ኤልኒኖ በግብርና ዕድገት ላይ የሚያስከትለውን ተፅዕኖ የበለጠ ለመቀነስ በቀሩት ወራት በበልግ እና የመኽር ዝናብ ግብርና፣ የአርሶ አደር የመስኖ እና የግል ባለሃብቶች እርሻ ሥራዎች የላቀ አፈፃፀም ለማስመዝገብ መረባረብ እንደሚያስፈልግ አጽንኦት ሰጥቶታል፡፡በማኑፋክቸሪንግ፣ በኮንስትራክሽንና በአገልግሎት ዘርፎች የሚታየው እንቅስቃሴ ተጠናክሮ የቀጠለ በመሆኑ ለዕድገቱ መልካም አስተዋፅኦ እንደሚኖራቸው የሚጠበቅ መሆኑን ተመልክቷል፡፡የኢኮኖሚ ዕድገቱን በትክክል መገመት የሚቻለው የበጀት ዓመቱ ከተጠናቀቀ በኋላ መሆኑ እንደተጠበቀ ሆኖ የባለፉት ወራት አዝማሚያዎች እንደሚያሳዩት ኢኮኖሚው በያዝነው አመትም ፈጣን ዕድገት እንደሚያስመዘግብ የሚጠበቅ መሆኑን ምክር ቤቱ አመላክቷል፡፡በማክሮ ኢኮኖሚ ዘርፍ በበጀት ዓመቱ ተግባራዊ በተደረጉ የፊሲካልና የገንዘብ ፖሊሲዎች እንዲሁም በተወሰዱ እርምጃዎች የዋጋ ንረቱ በነጠላ አሃዝ ተገድቦ እንዲቆይ ማድረግ መቻሉን የገመገመው ምክር ቤቱ፥ የተረጋጋ የዋጋ ግሽበትን ጠብቆ ለማስቀጠል ጥብቅ የሞኒተሪና የፊስካል ፖሊሲዎችን ማስቀጠል እንደሚገባም አመላክቷል፡፡ኤክስፖርትን በመጠን፣ በጥራት እና በዓይነት በማሳደግ የወጪ ንግድ አፈፃፀሙን ለማሻሻል በቀጣይ ትኩረት የሚሰጠው መሆኑን ምክር ቤቱ አስምሮበታል፡፡ ኢንዱስትሪ ዞኖችና ኢንዱስትሪ ፓርኮች በተቀመጠላቸው ዕቅድ መሠረት ተጠናቀውና አስፈላጊው መሠረተ ልማቶች ተሟልተውላቸው ወደ ሥራ እንዲገቡ የማድረግ ሥራም እንደሚሰራ አመላክቷል፡፡በማህበራዊ ልማት ዘርፍ በጤናና ትምህርት እንዲሁም የመንገድ፣ የባቡርና ሌሎች የመሠረተ ልማት ሥራዎችን አፈፃፀም በጥልቀት የገመገመው ምክር ቤቱ፥ በቀሪው ጊዜያት ሥራዎቹ ተጠናክረው የሚቀጥሉበትን አቅጣጫ አስቀምጧል፡፡መንግስት 16 ነጥብ 5 ቢሊየን ብር መድቦ ድርቁ ባጠቃቸው አከባቢዎች ለሚገኙ የህብረተሰብ ክፍሎች የተቀናጀ ድጋፍ እያደረገ መሆኑን የተመለከተው የኢህአዴግ ምክር ቤት፥ በቀጣዮቹ ወራትም ድርቅን በዘላቂነት ለመከላከል የሚያስችሉ ሥራዎች ከእለት ደራሽ የእርዳታ ሥራዎች ጋር ተቀናጅተው መተግበር እንዳለባቸው አቅጣጫ አስቀምጧል፡፡የኢህአዴግ አመራርና አባላት እንዲሁም መላው ህዝብ የተጀመረውን ልማት ቀጣይነቱን በማረጋገጥና መልካም አስተዳደር ለማስፈን የተጀመሩ ሥራዎችን በማጎልበት የግንባር ቀደምትነት ሚናቸው አጠናክረው እንዲቀጥሉም ድርጅቱ ጥሪውን አቅርቧል።